Huumekoiran käyttö yleisillä paikoilla on kuumentanut tunteita.

Oikeuskansleri Jaakko Jonkka on tehnyt ratkaisun kanteluun, joka koski Pirkanmaan poliisin huumevalvontaa.

Poliisi oli siviiliasuissa ja huumekoirien kanssa tehnyt huumevalvontaa ihmisjoukossa. Oikeuskansleri ei löytänyt huomautettavaa poliisin toiminnassa. Samoin asiaa puinut kihlakunnansyyttäjä oli oikeuskanslerin mukaan toiminut oikein.

Ratkaisun perusteella poliisi voi tehdä yleisillä paikoilla huumevalvontaa siten, että koira merkkaa hajun perusteella epäilyttävän henkilön.

”Huumevalvonnassa pakkokeinon edellytyksenä olevan näyttökynnyksen ylittyminen tulee arvioida tapauskohtaisesti”, oikeuskansleri toteaa.

Pirkanmaan poliisi kertoo, että päätös epäilyttävän henkilön tarkastamisesta on tehty kokonaisarvioinnin perusteella, ei pelkän koiran ilmaisun vuoksi.

Poliisin mukaan henkilötarkastuksia ei ole tehty kentällä vaan poliisilaitoksella.

Asia on ollut Oulussa kuuma peruna, kun aiemmin keväällä kävi ilmi, että Oulun poliisi on tehnyt koirien kanssa huumevalvontaa Rotuaarilla.